Verðmæti aukaafurða af fiski að nálgast fimm milljarða á ári Út er komið ritið Afli , aflaverðmæti og ráðstöfun afla 2012 í Hagtíðindum sem Hagstofan gefur út . Þar kemur m.a. fram að árið 2012 var afli íslenskra skipa tæp 1.449 þúsund tonn sem er 300 þúsund tonnum meiri afli en árið 2011 . Aflaverðmæti árið 2012 nam rúmum 159 milljörðum króna á verðlagi ársins og hækkaði um tæplega 5,5 milljarða króna frá 2011 ( 3,5% ) . Á föstu verðlagi miðað við verðvísitölu sjávarafurða var aflaverðmæti 3,4% lægra en árið á undan . Stærsti hluti afla íslenskra fiskiskipa var unninn á Austurlandi , mest uppsjávarafli sem verkaður var þar . Stærsti hluti botnfisksaflans var unninn á höfuðborgarsvæðinu og á Suðurnesjum ( 48,9% ) . Hlutur uppsjávarafla var um 68,4% af aflamagninu en 29,4% af verðmæti landaðs afla . Verðmæti botnfiskstegunda var hins vegar tæp 60,6% af heildarverðmæti en að magni aðeins 28,6% . Verðmæti aukaafurða sem féllu til við vinnslu fiskaflans nam 4,5 milljörðum króna á árinu 2012 og jókst um 21,8% frá árinu áður . Verðmæti aukaafurða telst þó ekki ennþá inni í heildaraflaverðmæti .